Wits-bestuur vergader om lesings te hervatDie Universiteit van die Witwatersrand (Foto: Samuella99 via Wikimedia Commons) Die bestuur van die Universiteit van die Witwatersrand (Wits) vergader tans ná ŉ meningsopname aangedui het dat die meerderheid studente wil hê die akademiese aktiwiteit moet hervat. Die bestuur sal na verwagting Sondag om 17:00 sy besluit aankondig, het Shirona Patel, woordvoerder van die universiteit, gesê. Studente het hul eie vergadering om 14:00 op die kampus. Maroela Media het vroeër berig minstens 77% van respondente het aangedui hulle wil hê lesings moet hervat. Die universiteit het gesê 21 730 respondente het aan die peiling deelgeneem. Die Universiteit van Kaapstad het nog nie aangedui dat sy plan, om Maandag weer sy deure oop te maak, verander het nie. Die Universiteit van Pretoria het sy reses vervroeg en lesings hervat eers na verwagting op 10 Oktober. Universiteite word geteister deur betogings oor studentegelde en studente eis gratis hoër onderwys. Die betogings het weer opgevlam nadat Blade Nzimande, minister van hoër onderwys, aangekondig het dat studentegelde met ŉ maksimum van 8% in 2017 sal styg. Lees alle vorige berigte oor studentebetogings op Maroela Media.